62023CJ0159_RES
Asia C-159/23
Sony Computer Entertainment Europe Ltd
vastaan
Datel Design and Development Ltd ym.
(Bundesgerichtshofin esittämä ennakkoratkaisupyyntö)
Unionin tuomioistuimen tuomio (ensimmäinen jaosto) 17.10.2024
Ennakkoratkaisupyyntö – Henkinen omaisuus – Tekijänoikeus ja lähioikeudet – Tietokoneohjelmien oikeudellinen suoja – Direktiivi 2009/24/EY – 1 artikla – Soveltamisala – Tietokoneohjelman ilmaisumuodot – Käsite – 4 artiklan 1 kohdan b alakohta – Tietokoneohjelman muuttaminen – Tietokoneen työmuistiin tallennettujen ja ohjelmaa ajettaessa käytettyjen muuttujien sisällön muuttaminen
Jäsenvaltioiden lainsäädännön lähentäminen – Tekijänoikeus ja lähioikeudet – Direktiivi 2009/24 – Tietokoneohjelmien oikeudellinen suoja – Soveltamisala – Tietokoneohjelman ilmaisumuoto – Käsite – Tietokoneohjelman muuttaminen – Tietokoneen työmuistiin tallennettujen ja ohjelmaa ajettaessa käytettyjen muuttujien sisällön muuttaminen – Soveltamisalan ulkopuolelle jääminen – Edellytykset – Sisältö, joka ei mahdollista ohjelman toisintamista tai sen toteuttamista myöhemmässä vaiheessa – Asian arvioimisen kuuluminen kansalliselle tuomioistuimelle
(Euroopan parlamentin ja neuvoston direktiivin 2009/24 1 artiklan 1, 2 ja 3 kohta)
(ks. 31–52 kohta ja tuomiolauselma)
Tiivistelmä
Unionin tuomioistuin, joka käsittelee Bundesgerichtshofin (ylin yleinen tuomioistuin, Saksa) esittämää ennakkoratkaisupyyntöä, lausuu uudenlaisesta kysymyksestä, joka koskee tietokoneohjelmien ja erityisesti suojatun tietokoneohjelman tietokoneen työmuistiin siirtämien ja kyseisen ohjelman sitä ajettaessa käyttämien muuttuvien tietojen sisällön tekijänoikeussuojan (
1
) laajuutta.
Sony Computer Entertainment Europe Ltd (jäljempänä Sony) myy PlayStation -videopelikonsoleja ja näille konsoleille tarkoitettuja pelejä. Se myi vuoteen 2014 saakka etenkin PlayStationPortable-konsolia (jäljempänä PSP-konsoli) ja tälle konsolille tarkoitettua MotorStorm: Arctic Edge -peliä.
Sony vaati Landgericht Hamburgissa (alueellinen alioikeus, Hampuri, Saksa) pelikonsoliensa lisätuotteiden eli Datel Design and Development Ltd:n ja Datel Direct Ltd:n valmistamien ja myymien Action Replay PSP -ohjelmiston sekä Tilt FX -laitteen ja -ohjelmiston myynnin lopettamista.
Näillä tuotteilla, joka toimivat yksinomaan Sonyn alkuperäisten pelien kanssa, voidaan muun muassa muuttaa tiettyjä pelin parametrejä ja tarjota käyttäjälle sellaisia pelivaihtoehtoja, joita Sony ei tarjoa vielä pelin tässä vaiheessa, ja ohjata PSP-konsolia liikkeellä. Sonyn mukaan näiden tuotteiden avulla käyttäjät muuttavat sen pelien perustana olevia ohjelmistoja tekijänoikeuden kannalta luvattomalla tavalla.
Landgericht Hamburg hyväksyi Sonyn vaatimukset osittain. Oberlandesgericht Hamburg (osavaltion ylioikeus, Hampuri, Saksa) muutti kuitenkin tätä tuomiota muutoksenhaussa ja hylkäsi Sonyn kanteen kokonaisuudessaan.
Liittovaltion ylin yleinen tuomioistuin, joka käsittelee tästä tuomiosta tehtyä revision-valitusta, tiedusteli unionin tuomioistuimelta, kuuluuko sellaisten muuttujien sisältö, jotka suojattu tietokoneohjelma on siirtänyt tietokoneen työmuistiin ja joita kyseinen ohjelma käyttää sitä ajettaessa, tietokoneohjelman tekijänoikeussuojan soveltamisalaan ja jos näin on, merkitseekö muutettujen muuttujien siirtäminen tähän työmuistiin direktiivissä 2009/24 tarkoitettua tietokoneohjelman muuttamista.
Unionin tuomioistuimen arviointi asiasta
Unionin tuomioistuin huomauttaa, että direktiivin 2009/24 1 artiklan 2 ja 3 kohdasta ilmenee, että tekijänoikeudella suojataan kaikkia tietokoneohjelman ”eri ilmaisumuotoja” muttei ideoita ja periaatteita, jotka ovat tietokoneohjelman muodostavien osien perustana, kunhan tällainen ohjelma on omaperäinen siinä merkityksessä, että se on tekijänsä henkinen luomus. Se toteaa, että näistä säännöksistä ilmenee, että lähde- ja kohdekoodi kuuluvat tietokoneohjelman ”ilmaisumuodon” käsitteen alaan siltä osin kuin ne mahdollistavat kyseisen ohjelman toisintamisen tai toteuttamisen myöhemmässä vaiheessa, kun taas tietokoneohjelman muut osat, kuten etenkin sen toiminnot, eivät saa suojaa. Direktiivillä taattu suoja koskee siis ainoastaan tietokoneohjelman kirjaimellisesta ilmaisemisesta lähde- ja kohdekoodissa.
Tällaista tulkintaa tukee erityisesti sovellettava kansainvälinen oikeus. TRIPS-sopimuksessa (
2
) näet määrätään, että tietokoneohjelmia tulee suojata kirjallisten ja taiteellisten teosten suojaamisesta tehdyssä Bernin yleissopimuksessa (
3
) tarkoitettuina kirjallisina teoksina riippumatta siitä, ovatko ne lähde- tai konekielisessä muodossa. Kyseisen yleissopimuksen ja TRIPS-sopimuksen tarkoituksessa tekijänoikeussuojan kohteena voivat olla ilmaisut mutta eivät ideat, menettelyt, toimintamenetelmät tai matemaattiset käsitteet sellaisenaan, mikä saa tukea myös direktiivin 2009/24 johdanto-osasta. (
4
)
Tulkinta, jonka mukaan tietokoneohjelman ”ilmaisumuodon” käsitteen alaan kuuluvat pelkästään lähde- ja kohdekoodi, on lisäksi direktiivin 2009/24 mukaisella tietokoneohjelmien oikeudellisella suojalla tavoiteltujen päämäärien mukainen. Euroopan unionin lainsäätäjän käyttöön ottaman tietokoneohjelmien suojaa koskevan järjestelmän päämääränä on näet suojella ohjelmien tekijöitä näiden ohjelmien luvattomalta toisintamiselta, joka on digitaalisessa ympäristössä erittäin helppoa ja edullista, sekä ohjelmien ”piraattien” levittämiseltä. Tietokoneohjelmien suojaa koskevan oikeudellisen järjestelmän syntyhistoriasta ilmenee sitä vastoin, ettei kyseisellä järjestelmällä anneta monopolia, jolla estetään itsenäinen luovuus. Tietokoneohjelman tekijän kilpailijoilla on siitä ajankohdasta lähtien, jolloin ne ovat itsenäisellä analyysillä kyenneet määrittämään käytetyt ideat, säännöt tai periaatteet, täysi vapaus luoda oma toteutuksensa yhteensopivien tuotteiden valmistamiseksi.
Nyt käsiteltävässä asiassa on ilmeistä, että siltä osin kuin Datel Design and Developmentin ja Datel Directin ohjelmistolla muutetaan yksinomaan suojatun tietokoneohjelman tietokoneen työmuistiin siirtämien ja kyseisen ohjelman sitä ajettaessa käyttämien muuttujien sisältöä, se ei mahdollista sellaisenaan kyseisen ohjelman tai sen osan toisintamista vaan edellyttää sitä vastoin, että kyseinen ohjelma ajetaan samanaikaisesti. Muuttujien sisältö on siis kyseisen ohjelman se osa, jonka avulla käyttäjät hyödyntävät ohjelman toimintoja ja jota ei suojata direktiivin 2009/24 1 artiklan 2 kohdassa tarkoitettuna tietokoneohjelman ”ilmaisumuotona”, mikä seikka ennakkoratkaisua pyytäneen tuomioistuimen on selvitettävä.
Unionin tuomioistuin toteaa siis, että direktiivin 2009/24/EY 1 artiklan 1–3 kohtaa on tulkittava siten, että kyseisen direktiivin mukaisen suojan alaan ei kuulu sellaisten muuttuvien tietojen sisältö, jotka suojattu tietokoneohjelma on siirtänyt tietokoneen työmuistiin ja joita kyseinen ohjelma käyttää sitä ajettaessa, siltä osin kuin tämä sisältö ei mahdollista tällaisen ohjelman toisintamista tai sen toteuttamista myöhemmässä vaiheessa.
(
1
)	Tietokoneohjelmien oikeudellisesta suojasta 23.4.2009 annetun Euroopan parlamentin ja neuvoston direktiivin 2009/24/EY (EUVL 2009, L 111, s. 16) 1 artiklan 1–3 kohta.
(
2
)	Teollis- ja tekijänoikeuksien kauppaan liittyvistä näkökohdista tehdyn sopimuksen (jäljempänä TRIPS-sopimus), joka on Maailman kauppajärjestön (WTO) perustamissopimuksen, joka allekirjoitettiin Marrakechissä 15.4.1994 ja hyväksyttiin Uruguayn kierroksen monenvälisissä kauppaneuvotteluissa (1986–1994) laadittujen sopimusten tekemisestä Euroopan yhteisön puolesta yhteisön toimivaltaan kuuluvissa asioissa 22.12.1994 tehdyllä neuvoston päätöksellä 94/800/EY (EYVL 1994, L 336, s. 1), liitteessä 1 C, 10 artiklan 1 kappale.
(
3
)	Kirjallisten ja taiteellisten teosten suojaamisesta tehty yleissopimus, joka on allekirjoitettu Bernissä 9.9.1886, sellaisena kuin se on muutettuna 24.7.1971 tehdyllä Pariisin asiakirjalla.
(
4
)	Direktiivin 2009/24 johdanto-osan 7, 11 ja 15 perustelukappale.